b'\n_START_ARTICLE_\nElko\xc5\x86a kauls\n_START_SECTION_\nProksim\xc4\x81lais gals\n_START_PARAGRAPH_\nElko\xc5\x86a kaula proksim\xc4\x81lais gals (epiphysis proximalis) ir mas\xc4\xabv\xc4\x81ks par dist\xc4\x81lo un pamat\xc4\x81 veido elko\xc5\x86a loc\xc4\xabtavu. Uz mugurpusi ir v\xc4\x93rsts sp\xc4\x93c\xc4\xabgs elko\xc5\x86a paugurs (olecranon), kas artikul\xc4\x93 ar aug\xc5\xa1delma kaula dist\xc4\x81lo da\xc4\xbcu., bet uz priek\xc5\xa1pusi ir v\xc4\x93rsts vainagizaugums (procesus coronoideus). Starp abiem izaugumiem veidojas velt\xc5\x86a ierobs (incisura trochlearis). Uz s\xc4\x81niem no vainagizauguma ir spie\xc4\xb7kaula ierobs (incisura radialis), kas artikul\xc4\x93 ar spie\xc4\xb7kaulu, bet zem vainagizauguma ir elko\xc5\x86a kaula nel\xc4\xabdzenums (tuberositas ulnae), pie kura stiprin\xc4\x81s musku\xc4\xbci.\n_START_SECTION_\nKaula \xc4\xb7ermenis\n_START_PARAGRAPH_\nElko\xc5\x86a kaula \xc4\xb7ermenim (corpus ulnae), jeb diaf\xc4\xabzei ir tr\xc4\xabs\xc5\xa1\xc4\xb7aut\xc5\x86u prizmas forma. Diaf\xc4\xabzei ir 3 virsmas - priek\xc5\xa1\xc4\x93ja virsma (facies anterior), kas ir ieliekta, mugur\xc4\x93j\xc4\x81 virsma (facies posterior) un medi\xc4\x81l\xc4\x81 virsma (facies medialis). Uz robe\xc5\xbeas starp virsm\xc4\x81m ir malas: priek\xc5\xa1\xc4\x93j\xc4\x81 mala (margo anterior), mugur\xc4\x93j\xc4\x81 mala (margo posterior) un asa, uz \xc4\x81rpusi v\xc4\x93rsta starpkaulu mala (margo interosseus). Starp abiem apak\xc5\xa1delma kauliem ir iestiepta apak\xc5\xa1delma starpkaulu membr\xc4\x81na (membrana interosseus antebrachii).\n_START_SECTION_\nDist\xc4\x81lais gals\n_START_PARAGRAPH_\nElko\xc5\x86a kaula dist\xc4\x81lais gals (epiphysis distalis) ir maz\xc4\x81ks un tiev\xc4\x81ks k\xc4\x81 proksim\xc4\x81lais gals. Tas veido elko\xc5\x86a kaula galvi\xc5\x86u (caput ulnae) ar \xc4\xablenveida izaugumu (processus styloideus) t\xc4\x81 medi\xc4\x81laj\xc4\x81 un loc\xc4\xabtavas apmali (circumferentia articularis) later\xc4\x81laj\xc4\x81 pus\xc4\x93, kas artikul\xc4\x93 ar spie\xc4\xb7kaulu. Dist\xc4\x81lais gals ar plaukstas pamatu nesaskaras.'